**ANUNCIO**

De conformidade co acordo da Xunta de Goberno Local , de data 5 de Marzo de 2018, por medio do presente anuncio se efectúa convocatoria do procedemento aberto, atendendo á oferta económicamente máis vantaxosa, con varios criterios de adxudicación, para a adxudicación do contrato de obra de “ Adecuación da Escola para Casa Niño. 2ª fase”, conforme a los siguientes datos:

**PREGO DE CLÁUSULAS ADMINISTRATIVAS PARTICULARES DO PROCEDEMENTO NEGOCIADO SEN PUBLICIDADE PARA A CONTRATACIÓN DA EXECUCIÓN DA OBRA “ADECUACIÓN DA ESCOLA PARA CASA NIÑO. 2ª FASE”.**

I.-OBXECTO E XUSTIFICACIÓN DAS NECESIDADES QUE SE SATISFARÁN

De conformidade co disposto nos artigos 22 e 86 do RDL 3/2011, do 14 de novembro, polo que se aproba o texto refundido da Lei de contratos do sector público, o obxecto deste prego de cláusulas administrativas particulares é regular a contratación e execución da obra “ADECUACIÓN DA ESCOLA PARA CASA NIÑO. 2ª FASE”, de conformidade co proxecto técnico redactado polo técnico Mª Rosario Dacal Rodríguez. A xustificación da necesidade desta actuación é a reflectida na memoria do proxecto de execución.

II.- TRAMITACIÓN E PROCEDEMENTO DE ADXUDICACIÓN

A obra contratarase mediante procedemento negociado sen publicidade (artigos 171.d) e 178.1 do texto refundido da LCSP), e en tramitación urxente (artigo 112 e 144 do TRLCSP).

III.- NATUREZA

Este contrato cualifícase como contrato administrativo de obras, de conformidade co disposto nos artigos 5, 6 e 19.1.a) do TRLCSP.

IV.- FINANCIAMENTO

O orzamento total previsto para o contrato é de 100.000,00 € (IVE incluído).

A obra finánciase coa axuda concedida pola Deputación Provincial de Ourense con cargo aos orzamentos 2018.

O pagamento realizarase no exercicio 2018 cando ingrese a Deputación Provincial de Ourense con cargo a axuda concedida.

V.- TIPO DE LICITACIÓN

O tipo de licitación, en aplicación do disposto no artigo 87 do texto refundido da LCSP, integrado pola suma dos importes do valor estimado da actuación (82.644,63 €) (resultante de aplicar ao orzamento de execución material as porcentaxes correspondentes en concepto de gastos xerais e beneficio industrial) e do IVE aplicable (17.355,37 €), importa un total de cen mil euros (100.000,00)

VI.- PRAZOS E PENALIDADES

O prazo de execución da obra é de catro (4) meses. O director técnico da obra poderá fixar prazos parciais de execución no programa de traballo.

Se o adxudicatario incorrese en mora na execución da obra contratada, incluídos os prazos parciais establecidos, o Concello poderá optar indistintamente pola resolución do contrato ou pola imposición das penalidades por demora previstas na lexislación vixente, de conformidade co disposto no apartado cuarto do artigo 212 do texto refundido da LCSP.

A resolución do contrato acordarase, no seu caso, de conformidade co disposto nos artigos 211 e 223.d) do texto refundido da LCSP, determinando a obriga do contratista de indemnizar os danos e perdas causados á Administración, de conformidade co disposto no artigo 225.3 do TRLCSP, indemnización que se fará efectiva, en primeiro termo, sobre a garantía definitiva constituída, sen prexuízo da subsistencia da responsabilidade do contratista respecto do importe que exceda da garantía incautada.

Se o Concello optase pola imposición de penalidades por demora e sen prexuízo da efectividade destas mediante dedución nas certificacións de obra ou documentos de pagamento correspondentes ou sobre a garantía constituída, o contratista deberá indemnizar os danos e perdas irrogados á Administración como consecuencia do atraso culpable, debendo acordar a Administración a ampliación do prazo de execución das obras, na medida que se estime necesaria para a terminación do contrato, todo isto de conformidade co disposto nos artigos 98 e 99 do Regulamento xeral da Lei de contratos das administracións públicas, aprobado por RD 1098/2001, do 12 de outubro (en diante RXLCAP).

Se o atraso fose producido por motivos non imputables ao contratista e se este se comprometese a executar a obra con prórroga de prazo, deberá ser acordada esta prórroga pola Administración, nos termos do artigo 213.2 do TRLCSP.

VII.GARANTÍA PROVISIONAL

Non se esixe garantía provisional, tendo en conta o seu carácter potestativo ao abeiro do disposto no artigo 103.1 do TRLCSP.

VIII.GARANTÍA DEFINITIVA

O importe da garantía definitiva que constituirá o adxudicatario provisional, en calquera das modalidades previstas no artigo 96.1 do TRLCSP, será do 5% do prezo da adxudicación.

En todo caso, axustarase ao disposto nos artigos 55 e seguintes do RXLCAP, así como aos modelos que figuran nos anexos deste regulamento.

A dita garantía constituirase no prazo de 10 días hábiles contados desde o seguinte ao da recepción do requirimento efectuado polo órgano de contratación co dito fin. No caso de demora presumirase que o licitador retirou a súa oferta e procederase de acordo co disposto no artigo 151.2 do TRLCSP.

IX.- CONDICIÓNS DOS LICITADORES

Poderán participar na licitación as persoas naturais ou xurídicas, españolas ou estranxeiras, que teñan plena capacidade de obrar, acrediten a súa solvencia económico-financieira e técnica ou profesional, non se atopen incursas en ningunha das causas de prohibición para contratar co sector público do artigo 60 do TRLCSP e dispoñan da habilitación empresarial ou profesional necesaria para a execución da prestación que constitúe o obxecto deste contrato (artigo 54 do TRLCSP).

X.- DOCUMENTACIÓN

As proposicións serán secretas e presentaranse en dous sobres pechados ou libros separados e asinados polos licitadores ou persoa que os represente:

SOBRE NÚM. 1. Levará a mención «Documentación administrativa do procedemento negociado para a contratación da obra “ADECUACIÓN DA ESCOLA PARA CASA NIÑO. 2ª FASE” - presentada por..........» coa sinatura do licitador ou persoa que o represente e indicación do nome e apelidos ou razón social da empresa.

No interior do sobre farase constar, en folio independente, o seu contido enunciado numericamente.

O sobre deberá conter a seguinte documentación, consonte co disposto no artigo 146 do TRLCSP:

1.  Aquela que acredite a personalidade do empresario, mediante NIF ou documento que o substitúa. A capacidade de obrar das persoas xurídicas acreditarase, ben mediante a escritura de constitución e de modificación, no seu caso, inscritas no Rexistro Mercantil, ben mediante escritura ou documento de constitución, modificación, estatutos ou acto fundacional, inscrito, no seu caso, no correspondente rexistro oficial.

 Os que acudan á licitación na representación doutro, así como nos casos nos que o licitador sexa unha sociedade ou persoa xurídica, deberán achegar tamén escritura de poder para o efecto, validada polo secretario do Concello, e acreditar a súa personalidade mediante o NIF.

2. Xustificación da solvencia económico-financeira, mediante a acreditación por calquera dos medios que sinala o artigo 75 do TRLCSP.

3. Xustificante da solvencia técnica, mediante a presentación dunha relación das obras executadas nos últimos cinco anos, acompañada de certificados de boa execución para as máis importantes, de conformidade co disposto no artigo 76 do TRLCSP.

4. Xustificación de non atoparse o licitador incurso en ningunha das prohibicións de contratar co sector público do artigo 60 do TRLCSP, con expresa mención de atoparse ao corrente no cumprimento das obrigacións tributarias e coa Seguridade Social impostas pola lexislación vixente, presentada de acordo co disposto no artigo 73 do TRLCSP .

5. Para as empresas estranxeiras, declaración expresa de sometemento á xurisdición dos xulgados e tribunais españois de calquera orde, para todas as incidencias que de xeito directo ou indirecto puidesen derivarse deste contrato, con renuncia ao foro xurisdicional estranxeiro que puidese corresponderlles.

Toda a documentación achegarase en orixinal ou fotocopia debidamente compulsada.

A documentación enumerada nas alíneas 1 a 3, ambas as dúas incluídas, desta cláusula, poderá substituírse pola presentación do certificado de inscrición no Rexistro Oficial de Licitadores e Empresas Clasificadas do Ministerio de Economía e Facenda ou dos rexistros análogos da Comunidade Autónoma de Galicia e da Excma. Deputación provincial de Ourense, acompañando a dita certificación dunha declaración responsable na que o licitador manifeste que as circunstancias contidas na certificación presentada non teñen experimentado variación ningunha. Tal declaración deberá reiterarse polo adxudicatario, no documento de formalización do contrato.

SOBRE NÚM. 2. Coa oferta ou plica, consonte co seguinte modelo: don/a ..., con domicilio en ..., NIF núm. ..., no nome propio (ou na representación de ..., segundo acredita con ...), informado/a do expediente e condicións para contratar a obra “ADECUACIÓN DA ESCOLA PARA CASA NIÑO. 2ª FASE”, comprométese á súa execución coa baixa que se sinala: tipo de licitación ..., baixa que ofrece (idéntica para todas as unidades de obra) ...% Lugar, data e sinatura.

Figurará nel a seguinte inscrición: "Proposición económica para participar no procedemento negociado para a contratación da obra “ADECUACIÓN DA ESCOLA PARA CASA NIÑO. 2ª FASE”. Indicará, así mesmo, a empresa licitadora.

Os sobres presentaranse pechados no Rexistro xeral do Concello de Cualedro e poderán estar lacrados ou precintados. Poderán igualmente enviarse por correo nas condicións previstas no artigo 80.4 do RXLCAP.

A presentación das proposicións determina a aceptación incondicional polos empresarios do contido da totalidade das cláusulas deste prego, sen ningunha excepción, conforme ao artigo 145.1 da TRLCSP.

Este prego de cláusulas administrativas particulares forma parte do expediente de contratación que comprende ademais:

O proxecto técnico ou memoria valorada debidamente aprobado, no que se inclúen as condicións técnicas, os cadros de prezos e demais documentación prevista no artigo 123 do TRLCSP.

A autorización do gasto.

O xustificante de dispoñibilidade do crédito, debidamente intervido.

O replanteo do proxecto para comprobar a realidade xeométrica das obras e a dispoñibilidade dos terreos e dos bens afectados para a súa normal execución, consonte co disposto no artigo 126 do TRLCSP.

O expediente será aprobado polo órgano de contratación competente e comprenderá tamén a aprobación do gasto, conforme ao artigo 110.1 do TRLCSP, previamente á apertura do procedemento de licitación e adxudicación.

Revisten carácter contractual todos os documentos do proxecto e este prego de cláusulas administrativas particulares. Nos casos de discrepancia entre ambos documentos rexerá o previsto no prego de cláusulas administrativas particulares.

XI.- MESA DE CONTRATACIÓN

A mesa de contratación estará integrada, de conformidade co disposto no apartado 10 da D.A. 2ª da LCSP, do seguinte xeito:

- Presidente: o da Corporación ou membro ou funcionario desta en quen delegue.

- Vogais: Sonia Zarraquiños Novelle, aparalladora do Concello e Abdón Fausto Diéguez André, funcionario do Concello.

- Secretario: o do Concello, con voz e con voto.

XII.- INVITACIÓNS PARA PARTICIPAR NA LICITACIÓN, PRESENTACIÓN DE DOCUMENTACIÓN E SOLICITUDES DE INFORMACIÓN

O Concello invitará un mínimo de tres licitadores para que formulen a correspondente oferta, sempre que isto sexa posible, de conformidade co disposto nos artigos 178.1 do TRLCSP e 92 do RXLCAP.

A presentación da documentación realizarase no Rexistro xeral do Concello de Cualedro en días e horas de oficina, ata as 14.00 h do oitavo (8º) día natural seguinte ao da recepción da invitación para participar no procedemento de contratación. Se o último día do prazo de presentación da documentación coincidise en sábado ou festivo, entenderase prorrogado o devandito prazo ao primeiro día hábil seguinte. A documentación poderá igualmente remitirse por correo, nas condicións previstas no artigo 80.4 do RXLCAP

Os licitadores poderán solicitar do órgano de contratación, dentro dos tres primeiros días do prazo de presentación de proposicións e documentación, canta información adicional e documentación complementaria estimen necesaria para a presentación das súas ofertas, debendo serlles facilitada polo menos con tres días de antelación ao remate do prazo de presentación de ofertas (artigo 92.1 do RXLCAP, en relación co artigo 158.2 do TRLCSP).

XIII.- CUALIFICACIÓN DA DOCUMENTACIÓN XERAL E APERTURA DE PROPOSICIÓNS

O acto licitatorio desenvolverase, de conformidade co disposto nos artigos 81 a 84 do RXLCAP, nos termos seguintes:

O día seguinte hábil, a aquel en que finalice o prazo de presentación de proposicións, ou presentadas todas as ofertas dos licitadores invitados a participar, constituirase a mesa de contratación, ás 11.00 h, para a cualificación dos documentos presentados en tempo e forma no sobre num. 1, e formalizarase a acta correspondente. Se non existisen deficiencias que emendar, a apertura do sobre número 2 efectuarase no mesmo día, ás 12.00 horas, no salón de plenos do Concello.

Noutro caso, a mesa de contratación, se observase defectos ou omisións emendables na documentación presentada, comunicarállelo verbalmente aos interesados. Sen prexuízo do anterior, as circunstancias deberán facerse públicas a través de anuncios do órgano de contratación, concedéndose un prazo non superior a tres días hábiles para a corrección ou rectificación dos defectos ou omisións ante a mesa de contratación, procedéndose á apertura en acto público do sobre num. 2, o quinto día hábil posterior ao do vencemento do prazo de presentación de proposicións, ás 12.00 horas, no salón de plenos do Concello.

No suposto de envío de documentación por correo que faga imposible a cualificación da documentación e a apertura de proposicións nas datas sinaladas, o secretario da mesa de contratación comunicaralles aos licitadores, á maior brevidade posible, as novas datas fixadas para tales actos.

XIV.- ASPECTOS QUE SE VALORARÁN, BAIXA DESPROPORCIONADA OU TEMERARIA E ADMISIBILIDADE DE VARIANTES

Para os efectos da adxudicación deste contrato, terase en conta exclusivamente o prezo ofertado, sen que resulten admisibles variantes respecto do proxecto e pregos de condicións aprobados.

Para a consideración de existencia de baixa desproporcionada ou temeraria, ao abeiro do disposto no artigo 152 do TRLCSP, teranse en conta os criterios sinalados no artigo 85 do RXLCAP e considerando o obxecto do contrato e as circunstancias do mercado redúcense nun tercio as porcentaxes establecidas nos apartados 1 ao 4 do mencionado artigo, de conformidade coa autorización concedida no apartado 5 deste. Para a adxudicación da obra terase en conta tamén a relación existente entre a solvencia da empresa e a oferta presentada, conforme co apartado 6 do citado artigo.

Nos casos nos que existan ofertas presuntamente desproporcionadas ou temerarias os licitadores incursos nelas dispoñen dun prazo de tres (3) días hábiles, a partir da data de apertura dos sobres 2, para que, se o desexan, poidan examinar o expediente, presentar as alegacións que consideren oportunas e xustificar que as súas ofertas poden ser cumpridas e as obras executadas nas condicións e prazos previstos, debendo presentar en tal caso compromiso de constituír ante o Concello garantía definitiva por importe do 10% do prezo que resultaría da adxudicación (IVE excluído), xustificándose esta previsión na protección do interese público ante o risco de adxudicar o contrato a favor dunha oferta incursa inicialmente en presunción de temeridade, en aplicación do previsto no artigo 95.2 do TRLCSP en relación co artigo 59 do RXLCAP. Cos trámites anteriores, e se existe informe favorable dos servicios técnicos deste Concello, adxudicaríase a obra provisionalmente por orde de maior baixa. Noutro caso adxudicaríase provisionalmente á mellor oferta non incursa en presunción de temeridade. Os licitadores deben ter en conta que o prazo sinalado para estes trámites é automático desde a data de apertura da documentación, sen prexuízo do aviso por teléfono ou por fax, que lle formulará o Concello aos interesados.

XV.- PROPOSTA DE ADXUDICACIÓN E ADXUDICACIÓN DO CONTRATO

A mesa de contratación, previa solicitude e análise, no seu caso, dos informes técnicos ou xurídicos que estime pertinentes relacionados co obxecto do contrato, presentará as proposicións coa acta correspondente e a proposta que estime pertinente ao órgano de contratación para a adxudicación do contrato.

Vista a proposta da mesa, o órgano de contratación clasificará as ofertas presentadas e admisibles por orden decrecente de calificación, en atención aos criterios de adxudicación e requerirá ao licitador que presente a oferta economicamente máis vantaxosa para o Concello, para que dentro dos cinco días hábiles seguintes ao da recepción do dito requirimento achegue os xustificantes de atoparse ao corrente no cumprimento das obrigas tributarias e coa seguridade social e de constitución da garantía definitiva esixible, xunto con tres exemplares do plan de seguridade e saúde, o nomeamento do responsable de seguridade e saúde representante da empresa e a comunicación na que se exprese se concorren ou non algunhas das circunstancias do artigo 3.2 do RD 1627/1997, do 24 de outubro. De non cumprimentarse o dito requirimento en tempo e forma, entenderase que a oferta foi retirada, e solicitarase a documentación indicada do seguinte licitador de conformidade coa orde de clasificación das ofertas. Cumprido o requirimento e no prazo máximo de cinco días hábiles, o órgano de contratación ditará resolución motivada adxudicando o contrato, sen que poida declararse deserto o expediente cando exista algunha oferta admisible (artigo 151.3 do TRLCSP).

Non obstante o anterior, e antes da adxudicación, o órgano de contratación poderá, mediante resolución motivada, renunciar á sinatura do contrato ou desistir do procedemento, nos termos regulados no artigo 155 do TRLCSP.

A adxudicación será notificada aos licitadores e publicada no perfil do contratante (www.cualedro.es)

XVI.- FORMALIZACIÓN DO CONTRATO

 A formalización do contrato, en documento administrativo e, de ser o caso, en escritura pública, materializarase dentro do prazo de 15 días hábiles contados desde o seguinte ao da recepción da notificación polos licitadores do acordo de adxudicación. De conformidade co disposto no artigo 154 do TRLCSP, a formalización publicarase, en todo caso, no perfil do contratante e se a contía do contrato fose igual ou superior a 100.000,00 euros, publicarase ademais no BOP de Ourense.

XVII.- COMPROBACIÓN DO REPLANTEO

A comprobación do replanteo efectuarse no prazo máximo de 8 días naturais contados desde a data de formalización do contrato, redactándose a acta correspondente da que se entregarán tres exemplares no Rexistro xeral do Concello (artigo 229 do TRLCSP e 139 e seguintes do RXLCAP)

XVIII.- EXECUCIÓN DO CONTRATO, DIRECCIÓN DE OBRA, RESPONSABLE DO CONTRATO, CONDICIÓNS ESPECIAIS DE EXECUCIÓN E SUBCONTRATACIÓN

O contrato executarase con estrita suxeición ao disposto neste prego e no proxecto que serve de base ao contrato e conforme ás instrucións que na interpretación técnica deste lle sexan dadas ao contratista pola dirección facultativa da obra (artigo 230 do TRLCSP).

O Concello encomendará a dirección facultativa e a coordinación de seguridade e saúde desta actuación aos facultativos competentes designados para tal fin, sendo por conta do Concello o aboamento dos honorarios correspondentes.

Sen perxuízo do anterior e de conformidade co disposto no artigo 52 do TRLCSP, o Concello poderá nomear, de entre os seus funcionarios, un responsable do contrato, con funcións de supervisión da correcta execución do contrato de obra e da súa dirección técnica. As instruccións ditadas na interpretación do contrato polo dito responsable, serán vinculantes tanto para o contratista adxudicatario das obras coma para o director facultativo delas.

A maquinaria utilizada polo adxudicatario na execución da obra deberá estar en posesión do certificado de posta en conformidade, expedido polo organismo competente, en cumprimento do disposto no RD 1.215/1997, do 18 de xullo, configurándose esta obrigación como condición especial de execución do contrato con natureza de obrigación contractual esencial, para os efectos do disposto nos artigos 118 e 223.g) do TRLCSP. Os directores técnicos e o servicio de seguridade e saúde, poderán exisir do adxudicatario a exhibición dos ditos certificados durante todo o prazo de execución da obra.

O adxudicatario poderá subcontratar a execución parcial da prestación que constitúe o obxecto deste contrato, ata o importe máximo do 60% do prezo de adxudicación e con suxeición ao disposto no artigo 227 do TRLCSP.

XIX.- PAGAMENTOS E REVISIÓN DE PREZOS

Os pagamentos realizaranse contra certificacións de obra expedidas con periodicidade mensual en función da obra efectivamente executada no dito período, con suxeición ao disposto nos artigos 216.4 e 232.1 do TRLCSP e concordantes do RXLCAP.

O pagamento realizarase no exercicio 2018 cando ingrese a Deputación Provincial de Ourense con cargo a axuda concedida.

Non hai revisión de prezos.

XX.- INTERPRETACIÓN, MODIFICACIÓN, SUSPENSIÓN E RESOLUCIÓN DO CONTRATO

Son facultades do órgano de contratación a interpretación, modificación, suspensión e resolución do contrato, de conformidade cos artigos 105 a 108 , 210 e 211, 219 e 220, 223 a 225 e 305 a 309 do TRLCSP e concordantes do RXLCAP. Cando resulte necesaria calquera modificación, os directores técnicos formularánlle a oportuna proposta ao órgano de contratación.

XXI.- RECEPCIÓN DA OBRA, LIQUIDACIÓN, PRAZO DE GARANTÍA E PENALIDADES POR EXECUCIÓN DEFECTUOSA

Rematada a obra, verificarase a correcta execución da actuación coa presenza do director facultativo da obra, do contratista e dun técnico designado polo Concello, que actuará en representación deste, e redactarase a correspondente acta.

No suposto de que a obra estivese executada correctamente, redactarase acta positiva e terase por recibida a obra, comezando a computarse desde a data de redacción da dita acta o prazo de garantía, que será dun (1) ano. Así mesmo, no prazo dos tres meses seguintes á recepción da obra, o órgano de contratación deberá aprobar a certificación final, que será aboada ao contratista a conta da liquidación do contrato.

Se a obra non se atopase en estado de ser recibida, deixarase constancia na acta dos defectos advertidos e das instrucións ditadas e do prazo concedido para a rectificación daqueles. Transcorrido o dito prazo, se persisten as deficiencias, poderá optar o Concello entre a resolución do contrato ou a concesión dun novo prazo de rectificación con aplicación dunha penalidade polo importe do 3% do prezo de adxudicación do contrato, IVE excluído. Todo isto ao abeiro do disposto nos artigos 222 e 307 en relación co artigo 212.1 do TRLCSP.

XXII.- GASTOS

O adxudicatario quedará obrigado a pagar o importe dos gastos de publicidade da licitación ata o importe máximo de 1.500,00 € e de cantos outros gastos se deriven dos trámites de preparación, adxudicación, formalización e execución do contrato, incluídos todo xénero de tributos e prezos públicos estatais, autonómicos ou locais. Así mesmo, o Concello poderá realizar, con cargo ao adxudicatario, ensaios e análises dos materiais e das unidades de obra executadas, ata o límite máximo do 1% do gasto total autorizado, ao abeiro do disposto no artigo 145 do RXLCAP.

XXIII.- CÓMPUTO DE PRAZOS

Conforme co disposto na D.A. 12 do TRLCSP todos os prazos que se sinalen en días enténdense naturais, a non ser que expresamente se faga constar que se tratan de días hábiles.

XXIV.- CARTEIS INDICADORES

Na obra instalaranse os carteis indicadores que sinalen os servizos técnicos do Concello, xustificándose esta obriga na forma na que indiquen os devanditos servizos. Estes carteis serán retirados polo contratista unha vez recibida formalmente a obra pola administración.

XXV.- NORMATIVA APLICABLE E FORO XURISDICCIONAL

En todo o non previsto neste prego, rexerá, en canto á preparación, adxudicación, efectos e extinción do contrato, o disposto no TRLCSP e nas súas disposicións de desenvolvemento; supletoriamente aplicaranse as restantes normas de dereito administrativo e no seu defecto as normas de dereito privado (artigo 19.2 da LCSP).

As controversias que puidesen xurdir entre as partes no ámbito deste contrato, substanciaranse, de ser o caso, perante a xurisdicción contencioso-administrativa (artigo 21.1 do TRLCSP).

XXVI.- EXPOSICIÓN AO PÚBLICO DO EXPEDIENTE DE CONTRATACIÓN

O expediente de contratación, no que se integra este prego, foi aprobado pola Xunta de Goberno Local, na sesión que tivo lugar o día 5 de Marzo de 2018 e queda depositado na Secretaría do Concello de Cualedro para que, durante o prazo de presentación de documentación e proposicións, os licitadores e demais interesados, poidan examinalo e formular, no seu caso, as observacións e reclamacións que estimen oportunas. A presentación de reclamacións non producirá, per se, efectos suspensivos sobre a tramitación do expediente.

|  |  |  |  |
| --- | --- | --- | --- |
| Obra | Orzamento | Prazo de execución | Clasificación esixida |
| Adecuación da Escola para Casa Niño. 2ª fase | 100.000,00 € | 4 meses | --- |

En Cualedro, a 5 de Marzo de 2018.

O alcalde,

Luciano Rivero Cuquejo

Dilixencia: examinado o presente prego de condicións, estímase conforme a dereito e infórmase favorablemente.

Cualedro, 5 de Marzo de 2018

O SECRETARIO

Outra. para facer constar que este prego e o expediente de contratación foi aprobado pola Xunta de goberno local, en sesión celebrada o día 5 de Marzo do 2018.

 Cualedro a 5 de Marzo do 2018.

 O SECRETARIO

ASINADO ELECTRÓNICAMENTE